Klassisk musik med harpe og violin kan være med til at bringe børn og forældre endnu tættere sammen. Det tror de på i Aalborg Kommune, og derfor blev forældre og dagplejere med mindre børn i dag for første gang budt indenfor til harpe- og violinkoncert. To af de forældre, der dukkede op, var søstrene Anna Odgaard og Maria Hermansen. De havde havde hver deres barn med til klassisk musik. - Det var en hyggelig barsels-aktivitet. Nu har der været lukket ned på grund af Corona, så vi tænkte, at nu var det muligt at komme ud og høre lidt musik, siger Maria Hermansen, der havde taget datteren Livia med. Dagens koncert med en violin- og harpespiller fra Aalborg Symfoniorkester var en del af projektet Børneliv i Sund Balance. Projektet startede sidste år, og formålet er at skabe bedre rammer for et godt børneliv. - Vi håber, det kan noget godt i forhold til at skabe en relation mor, far og barn imellem, når man lytter til noget dejlig musik og er sammen på en anden måde, end det man måske er til hverdag derhjemme, forklarer Trine Troldborg afdelingsleder i sundhedsplejen i Aalborg Kommune til TV2 Nord. Til dagens koncert var reaktionerne fra de fremmødte børn meget forskellige. Nogle børn satte hænderne for ørene, nogle legede bare rundt, mens andre lyttede intenst i den halve time musikken spillede. Hver gjorde det på deres egen måde. - Jeg synes jo, det var et magisk øjeblik. Jeg synes, det var ret fantastisk at se. Jeg bliver virkelig glad, når jeg ser de her børn, der leger og danser, men også de der bare sidder stille og lytter og har en dejlig stund, siger Trine Troldborg. God oplevelse for musikere Også de to musikere fra Aalborg Symfoniorkester havde en god oplevelse sammen med børnene under den halve time med violin- og harpespil. - Jeg synes, det var sjovt. Jeg kan godt lide at spille for små børn, fordi det er noget helt andet, end det vi laver til dagligt. Der er umiddelbar glæde og umiddelbar respons. Jeg tror, det er rigtig sundt, fordi man oplever noget andet og man lærer noget nyt, siger violinist Else Marie Tolbøll fra Aalborg Symfoniorkester. Beroligende for børnene Anna Odgaard fra Aalborg var også helt sikker på, at hendes søn Frede havde fået noget godt med hjem fra dagens oplevelse. - Jeg tror, det virker dejligt beroligende på sådan nogle små størrelser. Vi synger jo også for dem derhjemme og kan se, det har en god effekt på dem, og det er de glade for, siger Anna Odgaard til TV2 Nord. Projektet Børneliv i Sund Balance fortsætter til 2024 med fokus på sund mad, fysisk aktivitet og fællesskab. Det er målrettet børn fra 0-10 år. Se historien fortalt som tv-indslag:

Referat:
Klassisk musik skal bringe børn og voksne tættere sammen.